Správa zo zahraničnej pracovnej cesty
1. Účastník ZPC:
Titul, meno a priezvisko:	PhDr. Eva Tomková 	
Pracovisko:	Sekcia regionálneho školstva 
MŠVVaŠ SR, Stromová 1, 813 30 Bratislava 	
Pracovné zaradenie:	štátny radca	
Znalosť jazykov:	AJ-B.2, FJ-B.1	
		
2. Zahraničná pracovná cesta:
Štát:	Rakúska republika	
Mesto:	Viedeň 	
Vykonaná v doch:	12. - 16. marca 2012                   	
Účel cesty:	Účasť na  55. zasadnutí Komisie OSN pre narkotické drogy.
	
Spôsob financovania:	Pobytové  náklady z prostriedkov sekcie regionálneho školstva, cestovné náklady – Úrad vlády SR.	
		
Spoluúčastníci ZPC:
Bola menovaná oficiálna slovenská delegácia, ktorá bola koordinovaná reprezentantmi  Stálej misie SR pri OSN vo Viedni. Delegáciu tvorili  zamestnanci  Úradu vlády SR - Odboru koordinácie protidrogovej stratégie, hlavný odborník MZ SR pre liečbu drogových závislostí, zástupcovia Národnej protidrogovej jednotky Prezídia Policajného zboru, zástupkyňa MPSVR SR a  MZ SR.
3. Rámcový program pobytu:
12.3.2012	Príchod  do Viedne - AUS Úradu vlády SR	
12.3. - 16.3. 2012 
                     	Účasť na zasadaní, odchod 16.3. poobede -  AUS Úradu vlády SR.
2.3.2011

4. Stručný priebeh ZPC
Participácia na 55. zasadnutí Komisie OSN pre narkotické drogy bola koordinovaná tak, aby boli prítomní zástupcovia slovenskej delegácie aj na plenárnom zasadnutí, aj  pri procese prijímania rezolúcií vo Výbore všetkých ČŠ OSN („Committee of the Whole“, ďalej len „COW“). 
Hlavnými cieľmi zasadnutia bolo:
•	posilnenie protidrogových programov a projektov Medzinárodného úradu OSN pre drogy a kriminalitu (UNODC) a jeho politík na účinný boj proti drogovému fenoménu,
•	nastavenie optimálneho modelu kontroly drog a úloha komisie ako riadiaceho orgánu protidrogovej politiky v rámci UNODC.

Úvodný prejav 55. zasadnutia  predniesol výkonný riaditeľ Medzinárodného úradu OSN pre kontrolu drog a prevenciu kriminality (UNODC), pán Jurij Fedotov. Rokovaniu v pléne predsedala pani Carmen Freire.  Obsah tohtoročného zasadnutia komisie výrazne ovplyvnila diskusia k 100. výročiu Ópiového dohovoru (tzv. Haagsky dohovor z roku 1912) a  na úvodnom zasadnutí pléna najmä emotívne vystúpenie bolívijského prezidenta Evo Moralesa k legalizácii listov koky a reparovanie historického omylu Bolívie pri prístupe k Jednotnému dohovoru o narkotických látkach v roku 1976. Po úvodných vystúpeniach nasledovali v rámci rozpravy príspevky vedúcich delegácií, najmä z regionálnych skupín krajín Afriky, Ázie, Latinskej Ameriky a EÚ, ktorí sa vyjadrili k zmenám v práci Komisie pre narkotické drogy – Commission on Narcotic Drugs  (ďalej len „CND“). V rámci  rozpravy sa  preberali zásadné problémy ČŠ OSN. Ťažiskom diskusie 55. zasadnutia CND bolo posilnenie programovej a projektovej spolupráce UNODC v boji proti drogám. Dňa 13. 3. plénum pokračovalo v rokovaní na tému Smerovanie protidrogovej politiky, úloha UNODC a CND a financovanie protidrogových programov. Po súhrnných referátoch nasledovala rozprava k téme podľa ČŠ (Guatemala, Peru, Kirgizstan, Saudská Arábia, Francúzsko, Nemecko, Kórea, Japonsko, USA, Kanada) – pričom najmä krajiny EÚ a sčasti aj ázijské krajiny, uviedli ako významný problém stále častejší výskyt nových syntetických drog, vrátane tzv. „Legal Highs“.
Počas 55. zasadnutia CND prebehla aj debata v rámci dvoch okrúhlych  stolov, čo vytvorilo platformu pre výmenu názorov na úrovni expertov k otázkam :
•	spoločnej a zdieľanej  zodpovednosti  v rámci boja proti drogám (a);
•	prevencie distribúcie látok používaných na výrobu narkotických látok a psychotropných substancií (b).

Základným princípom CND zostáva potreba vytvorenia vyváženého prístupu v boji proti drogám cez národné, regionálne a multilaterálne aktivity za súčasného rešpektovania špecifík krajín, ich politík, ideológií a ekonomických podmienok krajín. Znižovanie spotreby musí byť v popredí záujmu a pozornosti, pričom musí ísť súčasne v jednej kooperačnej línii so znižovaním dopytu. Prevencia, včasná intervencia,  liečba a rehabilitácia by mali byť základnými prvkami protidrogových stratégií a politík jednotlivých členských krajín. 
Novými výzvami pre medzinárodné spoločenstvo je severná cesta Západnej Afriky a varovný nárast  obchodovania s heroínom a kokaínom cez tento región. Hrozba opiátov pretrváva, ale rovnako aktuálnym problémom sú dizajnérske  syntetické drogy a tzv. „Legal Highs“.

Expertné diskusie boli cielené na komplexné riešenie otázok vyváženého prístupu k znižovaniu dopytu a spotreby, akcentu na rozdielne aspekty drogového fenoménu a komplexnosť jeho riešenia. V diskusiách odzneli rôzne, niekedy až protichodné stanoviská jednotlivých ČK OSN, došlo aj na výmenu názorov, najmä v súvislosti s ochranou ľudských práv osôb závislých od psychoaktívnych látok a na spôsob zaobchádzania s ľuďmi drogovo závislými vo výkone trestu a resocializačných zariadeniach. 

V priebehu 55. zasadnutia CND bolo v COW  prebiehal proces predkladania a schvaľovania  rezolúcií. Následne bolo prijatých 12 rezolúcií (rezolúcie na podporu programovej a projektovej spolupráce, zlepšenie liečby a sociálnej reintegrácie drogovo závislých väzňov, podporu alternatívnych riešení a prevenciu úmrtnosti predávkovania špecifickými látkami a i.). Výrazným pozitívom je prijatie rezolúcií na zlepšenie stratégie prevencie nedovoleného užívania drog mladistvými a prevenciu a osobitné formy liečby drogovo závislých žien. Rezolúcie prijaté na 55. schôdzi CND nadobudnú platnosť po schválení ich znenia Ekonomickou a sociálnou radou OSN. Budú uverejnené na internetovej stránke www.unodc.org. 

Proces prijímania rezolúcií bol pomerne zdĺhavý, v rámci koordinácie ČŠ EÚ prebiehali každý deň ráno a poobede  aj samostatné rokovania zástupcov ČŠ EÚ. EÚ sa ani v rámci tohtoročnej prípravy zasadnutia nevyhla tenzii pri príprave pozičných dokumentov v dôsledku kontradiktórnosti politík niektorých členov „27“. EÚ kosponzorovala všetky rezolúcie 55. zasadnutia CND. EÚ sa počas 55. zasadnutia CND profilovala v agendách Medzinárodnej rady pre kontrolu narkotík (INCB), analýze súčasnej implementácie Politickej deklarácie a Akčného plánu (2009) v znižovaní dopytu po drogách a znižovaniu zásobovania a v rámci samostatnej pôsobnosti EK v agende prekurzorov.

ČŠ EÚ vyjadrili súhlas s pokračovaním zmien v organizácii rokovaní a debát pri nasledujúcom 56. zasadnutí CND – išlo hlavne o zachovanie formátu tematických debát- tzv. okrúhlych stolov, aj so snahou o interaktívnejšie diskusie. Bol predložený aj predbežný návrh a  agenda na 56. zasadnutie CND na budúcu jar, kde sa popri troch hlavných témach (Redukcia ponuky, Redukcia dopytu, Boj proti praniu špinavých peňazí), bude plánovať aj tzv. segment na vysokej úrovni vo forme rokovania ministrov z členských krajín OSN.

5. Odporúčané závery:
1.	Využiť aktuálne informácie z UNODC v oblasti prevencie a ochrany detí a na podporu preventívnych opatrení v SR  a  preventívnych programov v rezorte školstva. 
Zodpovedný: PhDr. Eva Tomková		                               
Termín: priebežne

2.	Zabezpečovať v rámci vecnej príslušnosti rezortu MŠVVaŠ SR po schválení v ECOSOCu uplatňovanie relevantných rezolúcií prijatých na 55. CND. 
Termín: ihneď po schválení v ECOSOC OSN

3.	Pokračovať v medzinárodnej spolupráci  formou pravidelnej  účasti  na zasadnutiach CND.   
                                                    
6. Prehľad prinesenej dokumentácie
Materiály získané počas zasadania sú k dispozícii aj na www.unodc.org.  

7. Osobitne vyhodnotený očakávaný prínos ZPC:
Účasť na predmetnom zasadaní napomôže o.i.: 
•	oboznámeniu sa so svetovou situáciou v oblasti drogového fenoménu,
•	vytváraniu priamych kontaktov medzi odborníkmi členských štátov, ktoré môžu viesť k realizácii  spoločných projektov,
•	oboznámeniu sa s trendmi pri  realizácii projektov znižovania dopytu po drogách v rámci ČŠ OSN, 
•	informácie budú môcť byť využité pri príprave koncepčných dokumentov a podkladových materiálov v rámci prevencie drogových závislostí a podpory výchovy ku zdraviu a zdravému životnému štýlu v rezorte školstva.

8. Spôsob zverejnenia výsledkov ZPC,  prenos získaných informácií:

Správa zo ZPC bola zaslaná elektronicky sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.

Súhlasím so zverejnením správy na internete.

27.3.2012

Správu vypracovala:	
PhDr. Eva Tomková

Správu schválili:        
VO 915: Mgr. Ján Jaraba

GR SRŠ:  RNDr. Miroslav Repovský

Rozdeľovník :		  
Sekcia medzinárodnej spolupráce MŠVVaŠ SR